Grósz Frigyes (Nagyvárad, 1798. november 16. – Nagyvárad, 1858. január 3.) orvos, író.

Életpályája
1816-ban a pesti tudományegyetem hallgatója lett. 1819-ben a filozófia doktorává avatták. Bécsben orvosi tanulmányokat folytatott. 1825-ben orvos- és sebészdoktorrá avatták. 1825–1829 között Morvaországban, Teltschben dolgozott; kórházat létesített itt. 1829-ben a nagyváradi zsidókórház orvosa lett. 1830-ban szemkórházat alapított Nagyváradon szegény vakok számára, ahol ingyenesen kezelte a betegeket. Mint írták méltatói, a szemészeti kórház Nagyváradolasziban volt, az úgynevezett Újsoron, a római katolikus püspöki épület szomszédságában, a város legszebb s legegészségesebb részében. Angolkertje és sétányai az újra látók kedvéért gondozottak voltak, az intézet 18 szobájából, 15 a szembetegek, egy az orvos, egy földig érő ablakokkal s erkéllyel ellátott tágas terem pedig a műtétekre szolgált, végül egy helyiség állt a felügyelő s ápolónő rendelkezésére. Az 1836-os tűzvészkor és az 1846-os árvízkor végzett munkájáért elismerő oklevelet kapott.  Az 1846-os kassai vándor gyűlésen indítványozta szemészeti osztályok felállítását.

Családja
Apja, Grósz Mózes (?-1817); fia, Grósz Albert (1819–1901); unokája, Grósz Emil (1865–1941) szemész; dédunokája, Grósz István (1909–1985) szemész volt.

Művei
 Die Augenkrankheiten der grossen Ebenen Ungarns (Nagyvárad, 1857)

Díjai
 Ferenc József-rend (1856)

Emlékezete
A Nagyváradi Római Katolikus Püspökség, a Nagyváradi Premontrei Öregdiákok és a Segítő Jobb Alapítvány támogatásával az első nagyváradi szemészeti kórház alapítójának, Dr. Grósz Frigyesnek 2010. november 12-én emléktáblát állítottak a Nagyváradi Medsystem Szemklinika épületén.

Jegyzetek

Források
 
 Magyar zsidó lexikon
 Csetényi Kálmán: Dr Grósz Frigyes és a szegény vakok gyógyintézete Nagyváradon. Vasárnapi Ujság, 1857. május 3. 4. évf. 18. szám

További információk
 Gergely András: Jeles magyar zsidó orvosok lexikona. Budapest, Makkabi, 2001.
 
 Dr. Jantsits Gabriella: Magyar orvosok arcképei. Budapest, Medicina, 1990.
 Szinnyei József: Magyar írók élete és munkái. Budapest, 1891-1914. Hornyánszky Viktor
 
 

1798-ban született személyek
1858-ban elhunyt személyek
Nagyváradiak
Magyar orvosok
Magyar szemészek